西峽行
作者：張元幹
朝代：宋

paragraphs: 西峽門東晚潮上，濤頭駕風高數丈。
絕江艇子更揚帆，風水相吞兩岸壯。
中流蕩潏思慮深，欲濟未竟愁夕陰。
賈客胡商數航海，忍死射利誠何心。
不如遵陸困輿皂，九折羊腸復相惱。
下臨湍瀨千仞淵，胥靡輕生履危道。
我曹過計常私憂，垂堂之戒寧自尤。
經營一飽亦細事，世亂畏塗歸罷休。
少年新進真兒劇，浪喜功名不量力。
殺身無補誤朝廷，天下英雄古難得。